Diens bereik nuwe hoogtes | Netwerk24
Diens bereik nuwe hoogtes
Die Vrystaatse departement van gesondheid se nooddienspersoneel het Sondag (03/02) ’n helikopter ontvang. Dié helikopter se tuiste sal in Bethlehem wees. Inlas: Die personeel wat met die eerste skof met die helikopter aan diens was, is van links Peter Visagie (paramedikus: EMS), Hein Raath (vlieënier: Halo Aviation) en JP van Niekerk (vlugparamedikus: EMS).Foto’s: Martinette Hay
Die Vrystaatse departement van gesondheid se nooddienste het Sondag (03/02) ’n helikopter in Bethlehem in gebruik geneem.
Die helikopter verskil van die vorige een in grootte en vorm.
Volgens Hein Raath, vlieënier vir Halo Aviation, het die Bell 222-helikopter ’n reikafstand van sowat 650 km en dit kan teen 230 km per uur vlieg.
Die hoofsetel van die helikopter sal Bethlehem wees, maar dit sal dienste verskaf aan die hele Oos-Vrystaat en noordelike dele van die Fezile Dabi-distrik.
Die kontrak is vir drie jaar met Halo Aviation gesluit, met sy hoofkwartier by die Lanseria-lughawe.
Mondli Mvambi, woordvoerder van die departement van gesondheid, sê die toevoeging sal die gesondheidsdienste aansienlik verbeter, omdat dit die spesialis- en doktersuitreikprogramme sal ondersteun.
Dié helikopter kan twee pasiënte gelyk vervoer, saam met die nooddiensspan.
Die helikopter is verder toegerus met gevorderde lewensondersteuningstoerusting.
Mvambi sê dié helikopter sal slegs in die dag gebruik word om na ongelukstonele of noodgevalle te vlieg of pasiënte te gaan haal, of om spesialiste van die hospitaal na ongelukstonele of ander hospitale waar nood is, te bring.
Die helikopter sal ook gebruik word om gevalle waar gekompliseerde swangerskappe is, te bereik.
“Dit sal ondersteun word deur ’n helikopter van Bloemfontein vir noodgevalle in die aand,” sê Mvambi.